****

**สำนักงานเลขาธิการสภาผู้แทนราษฎร ร่วมกับกรมประชาสัมพันธ์และผู้แทน ๓ เหล่าทัพ**

**จัดมหกรรมคอนเสิร์ต “เพลงรัก เพลงสนุก คืนความสุขให้ประชาชน”**

 วันศุกร์ที่ ๒๕ กรกฎาคม ๒๕๕๗ เวลา ๑๙.๐๐ นาฬิกา ณ สนามกีฬา อินดอร์สเตเดี้ยม หัวหมาก รามคำแหง กรุงเทพฯ สำนักงานเลขาธิการสภาผู้แทนราษฎร โดยสถานีวิทยุกระจายเสียงและวิทยุโทรทัศน์รัฐสภา ร่วมกับกรมประชาสัมพันธ์ และทหาร ๓ เหล่าทัพ จัดงานมหกรรมคอนเสิร์ตสร้างความปรองดองสมานฉันท์เพื่อการปฏิรูป “เพลงรัก เพลงสนุก คืนความสุขให้ประชาชน” โดยมี ม.ล.ปนัดดา ดิศกุล ปลัดสำนักนายกรัฐมนตรี เป็นประธานเปิดงาน พร้อมด้วย นายจเร พันธุ์เปรื่อง เลขาธิการสภาผู้แทนราษฎร และนายอภินันท์ จันทรังษี อธิบดีกรมประชาสัมพันธ์ ตลอดจนผู้แทนทหาร ๓ เหล่าทัพ และผู้บริหารจากหน่วยงานต่าง ๆ ร่วมพิธีเปิด

 โดยตั้งแต่เวลา ๑๖.๓๐ นาฬิกา ได้มีการแสดงกลางแจ้งโดยสถานีวิทยุกระจายเสียงและวิทยุโทรทัศน์รัฐสภา ร่วมกับสถานีโทรทัศน์แห่งประเทศไทย (NBT) ซึ่งมีการแสดง ดารา และศิลปินมาร่วมร้องเพลงสร้างความสนุกสนานให้แก่ประชาชน จากนั้น เวลา ๑๘.๐๐ นาฬิกา เจ้าหน้าที่จึงได้เปิดให้ผู้เข้าร่วมงานเข้าไปใน อินดอร์สเตเดียม หัวหมาก เพื่อเข้าชมคอนเสิร์ต

 มหกรรมคอนเสิร์ตสร้างความปรองดองสมานฉันท์ นับเป็นโอกาสที่คนไทยจะได้รับ คืนความสุขกลับมาอีกครั้ง โดยเป็นการสร้างความปรองดองของคนในชาติ ลดความขัดแย้ง ตั้งแต่ระดับครอบครัวขึ้นไปจนถึงระดับชุมชน และประเทศ พร้อมทั้งสร้างจิตสำนึกให้ประชาชนรู้จัก ให้อภัย และรู้รักสามัคคี โดยศิลปินจากค่ายต่าง ๆ และทหารจาก ๓ เหล่าทัพ ร่วมนำบทเพลง มาถ่ายทอดส่งความสุขไปยังประชาชนเพื่อสร้างมิตรภาพที่ดีให้กลับคืนมา อาทิ ดิว เก่ง แอมป์ และเต้ The Star คชา AF๘ นนท์ และเก่ง The Voice เจ เจตริน บุ๊ค ภูดิท อาภาพร นครสวรรค์ วง Buddha Bless ติ๊ก ชิโร่ โก้ มิสเตอร์แซกแมน เป๊ก ผลิตโชค เบล สุพล สันติ ลุนแผ่ พันเอกวันชนะ สวัสดี พันเอกวินธัย สุวารี นาวาอากาศโท จงเจต วัชรานันท์ และบุ๋ม ปนัดดา วงศ์ผู้ดี